b'\n_START_ARTICLE_\nAfricanis\n_START_SECTION_\nOpprinnelse og alder\n_START_PARAGRAPH_\nSom s\xc3\xa5dan er denne hunderasen en nyskapning, i det den ikke tidligere har v\xc3\xa6rt renavlet. Basis for rasen er imidlertid en hund som har eksistert i uminnelige tider og best kan beskrives som en landrase, og som s\xc3\xa5dan snakker man om en sv\xc3\xa6rt gammel rase, som i sin helhet har blitt formet p\xc3\xa5 den afrikanske kontinentet._NEWLINE_Forskere mener at hunden opprinnelig innvandret til det sydlige Afrika via Egypt og Nildalen. Den spredde seg s\xc3\xa5 utover det afrikanske kontinentet. P\xc3\xa5 veien har den sikkert krysset seg med lokale hunder, og det kan godt vise seg at opphavet har felles aner med b\xc3\xa5de thai ridgeback, basenji og mynderasene azawakh, sloughi og saluki, men dette vet man fortsatt sv\xc3\xa6rt lite om. Man tror n\xc3\xa5 at hunden fulgte bantu-folket p\xc3\xa5 deres vandring sydover. Forskerne er derfor i stadig st\xc3\xb8rre grad sikker p\xc3\xa5 at den lenge antatt utd\xc3\xb8dde hottentotthunden er synonym med africanis, som finnes i en rekke lokale varieteter, herunder en som har den karakteristiske moth\xc3\xa5rskammen p\xc3\xa5 ryggen som de tidlig oppdagelsesreisende til det sydlige Afrika registrerte. Africanis er som s\xc3\xa5dan \xc3\xa5 forst\xc3\xa5 som et paraplynavn p\xc3\xa5 en rekke lokale varieteter._NEWLINE_Det eldste beviset man har etter hunder i det sydlige Afrika er et arkeologisk funn som dateres til ca. \xc3\xa5r 570 Dette funnet ble gjort ved Ellisras, som ligger p\xc3\xa5 grensen mellom S\xc3\xb8r-Afrika og Botswana. Det er gjort lignende funn etter hunder i de nedre delene av Thukelaelven, ca. 100 km nord for Durban. Dette funnet dateres til ca. \xc3\xa5r 650 og er med p\xc3\xa5 \xc3\xa5 dokumentere spredningen av hunder i dette omr\xc3\xa5det. I s\xc3\xa5 m\xc3\xa5te ble det gjort sv\xc3\xa6rt viktige funn etter hunder i en bosetning etter khoisan-folket (hottentottene) ved Port St. Francis, som ligger ca. 1\xc2\xa0000 km s\xc3\xb8r for funnene ved Thukelaelven. Dette funnet har blitt datert til ca. \xc3\xa5r 800._NEWLINE_Man kan s\xc3\xa5ledes konkludere med at hunden kom til det sydlige Afrika med innvandrende Bantu-stammer i tidlig steinalder. Disse har trolig byttet sine hunder med Khoisan-folket, som i sin tur ga navnt til den lenge antatt ud\xc3\xb8dde og mystifiserte hottentotthunden._NEWLINE_Den f\xc3\xb8rste raseklubben ble dannet i 1998 under navnet The Africanis Society of Southern Africa. De ser det som sin oppgave \xc3\xa5 bevare rasen mest mulig intakt for ettertiden. Rasen anerkjennes lokalt av Kennel Union of Southern Africa, som er medlem i FCI, og har som s\xc3\xa5dan en rasestandard fra 2000.\n_START_SECTION_\nUtseende, anatomi og fysikk\n_START_PARAGRAPH_\nAfricanis har en slank og noe langstrakt kroppsbygning, som p\xc3\xa5minner om en blanding mellom mynde og spisshund. Hodet er typisk pariahhund, smalt, forlenget og trekantet i formen. V-formede \xc3\xb8rer av middels st\xc3\xb8rrelse som kan v\xc3\xa6re b\xc3\xa5de hengende og st\xc3\xa5ende. Halen er middels tykk og forholdsvis lang og b\xc3\xa6res som en sabel eller i en oppoverrettet bue. Lange slanke muskul\xc3\xb8se lemmer med lang og flat muskulatur. Pelsen er kort, hard, glatt og tett. Underullen varierer med sesongen. Lokale varianter kan ha en s\xc3\xa5kalt \xc2\xabridge\xc2\xbb (kam) av h\xc3\xa5r som vokser motsatt vei p\xc3\xa5 ryggen. Dette er ellers bare kjent fra thai ridgeback og rhodesian ridgeback. Alle farger og kombinasjoner er tillatt. Skulderh\xc3\xb8yden er normalt 50-60 cm, men en variasjon p\xc3\xa5 +/- 3 cm tillates. Tispene er noe mindre enn hannene.\n_START_SECTION_\nBruksomr\xc3\xa5de\n_START_PARAGRAPH_\nAfricanis er f\xc3\xb8rst og fremst en arbeidshund. Den er en ypperlig vakthund for hjem og eiendom og en god vokterhund for husdyr, men det er f\xc3\xb8rst og fremst som jakthund den er kjent. Som andre pariahhunder bruker den b\xc3\xa5de synet, h\xc3\xb8rselen og luktesansen aktivt n\xc3\xa5r den jakter, noe den gj\xc3\xb8r p\xc3\xa5 myndevis. Det sv\xc3\xa6rt hurtig og utholdende i sin hetsjakt.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nAfricanis er definitivt ikke en hund for nybegynnere. Den har en primitiv framferd og krever mye mosjon for \xc3\xa5 trives. For den rette kan den allikevel utgj\xc3\xb8re den n\xc3\xa6rmest perfekte partner. Den er lojal, trofast og kj\xc3\xa6len mot de den liker og kjenner, men sky og sv\xc3\xa6rt skeptisk mot fremmede. Som s\xc3\xa5dan er den ingen typisk familiehund, selv om den skal v\xc3\xa6re flink og tolerant med egne barn.'